Сурэттеххэм я зэпеуэ
Бахъсэн щIыналъэ администрацэм и Iэтащхьэ Балъкъыз Артур мы махуэхэм игъэлъэпIащ сурэттеххэм я зэхьэзэхуэу «ЗэвгъэцIыху, мыр си къуажэщ» зыфIащам щытекIуахэр.
Артур жиIащ езыр щыстудента зэманым а Iуэхум дихьэхыу зэрыщытам къыхэкIыу, зэпеуэр зэрекIуэкIым набдзэгубдзаплъэу зэрыкIэлъыплъар. УнафэщIым ахэр къыхуриджащ я къуажэхэм щыIэ ухуэныгъэ гъэщIэгъуэнхэм, абыхэм дэс цIыху телъыджэхэм сурэт техыным адэкIи пащэну.
«Мы зэхьэзэхуэм и фIыгъэкIэ республикэ псом щалъэгъуащ ди къуажэхэм я щIыуэпсым и дахагъэр, я псэукIэр, махуэшхуэ Iуэху дахэхэр зэрекIуэкIыр, цIыху гъэщIэгъуэнхэр. Зи IэщIагъэм хуэнэхъуеиншэ апхуэдэ цIыхухэм я фIыщIэкIэ Интернетыр зысея хъыбар Iейхэм дазэрыпэщIэтыфынур си фIэщ мэхъу», — жиIащ Балъкъызым.
СурэтхэмкIэ зэхьэзэхуэр къыхэзылъхьари езыгъэкIуэкIари Бахъсэн щIыналъэ администрацэм щэнхабзэмкIэ, щIалэгъуалэм ядэлэжьэнымрэ спортымкIэ и къудамэхэрщ. Абы хэтащ цIыху 30-м я IэдакъэщIэкIи 170-м щIигъу. Бахъсэн муниципальнэ районым Instagram-м щиIэ напэкIуэцIым илъа а сурэтхэр зигу ирихьахэм я бжыгъэм тещIыхьауэ финалисти 10 къыхахащ. Абыхэм гуфIэгъуэ зэхыхьэ иращIэкIащ, щIыхь тхылъхэмрэ саугъэт лъапIэхэмрэ иратащ. ЗэIущIэм щызытрагъэхащ фэеплъ сурэтхэр.
Чылар Аринэ,
Бахъсэн щIыналъэ администрацэм
и пресс-IэнатIэм и унафэщI.
